C 283/72
ET
Euroopa Liidu Teataja
11.8.2023
Teisipäev, 14. veebruar 2023
3. väljendab heameelt sidusrühmade suure osaluse üle kogu läbirääkimisprotsessi vältel; rõhutab, et rakendamis- ja järelevalveetapid nõuavad tõelisi konsultatsioone ja paljude sidusrühmade kaasamist, sealhulgas kodanikuühiskonna, ettevõtjate esindajate, töötajate organisatsioonide ning kohalike kogukondade ja põlisrahvaste sisulist osalemist otsuste tegemises, et tagada maavaldusõiguste austamine ning eelneva vabatahtliku ja teadva nõusoleku põhimõtte järgimine; tuletab meelde vajadust suurendada läbipaistvust ja tagada teabe tulemuslik avalikustamine ning dokumentide õigeaegne jagamine kohalike kogukondade ja põlisrahvastega;
4. kutsub komisjoni ja ELi delegatsiooni Guyanas üles pakkuma praeguste ja tulevaste arengukoostöö vahendite raames piisavat suutlikkuse suurendamise alast ning logistilist ja tehnilist tuge, et võimaldada Guyanal täita vabatahtliku partnerluslepingu raames võetud kohustusi;
5. väljendab heameelt ühise rakendusraamistiku hiljutise vastuvõtmise üle ja kutsub Guyana valitsust üles järgima konkreetset, ajaliselt piiritletud ja mõõdetavat lähenemisviisi;
6. rõhutab, kui oluline on arendada partnerlusi ja koostöömehhanisme, et tegeleda ühiselt metsahalduse kõigi aspektidega, sealhulgas seoses teabe jagamisega;
7. peab kiiduväärseks Guyana seniseid jõupingutusi suurema läbipaistvuse saavutamisel ja ootab huviga edasist positiivset koostööd võitluses ebaseadusliku raie vastu; rõhutab, et ebaseaduslikku metsaraiet ja metsade degradeerumist kiirendavad halb valitsemistava ja korruptsioon metsandussektoris; tunnustab Guyana pühendumust ja poliitilist tahet tagada metsade keskkonnasäästlik majandamine; rõhutab, et FLEGTi vabatahtliku partnerluslepingu edu sõltub ka võitlusest pettuste ja korruptsiooni vastu kogu puidu tarneahelas; nõuab tungivalt, et Guyana valitsus parandaks andmete kogumist, et rakendada paremini jälgimissüsteemi, ja jätkaks jõupingutusi, et peatada laialt levinud korruptsioon ja tegeleda muude ebaseaduslikku metsaraiet ja metsa degradeerumist soodustavate teguritega, pöörates erilist tähelepanu tolli- ja muudele asutustele, kellel on vabatahtliku partnerluslepingu rakendamisel ja täitmise tagamisel keskne roll; rõhutab vajadust teha metsandussektoris lõpp karistamatusele keskkonnaalaste inimõiguste kaitsjate ja rikkumisest teatajate kaitsmise ning inimõiguste rikkumiste korral tõhusate õiguskaitsevahendite tagamisega; väljendab sellega seoses heameelt selle üle, et Guyana ratifitseeris Escazú lepingu, ning rõhutab vajadust tagada kohalike kogukondade ja põlisrahvaste, eelkõige Ameerika indiaani kogukondade maavaldusõiguste täielik tunnustamine, sealhulgas kaevandamise kontekstis;
8. väljendab heameelt asjaolu üle, et vabatahtliku partnerluslepingu üle peetavate läbirääkimiste protsess on andnud sektoritele võimaluse määrata kindlaks ühised eesmärgid ja prioriteedid, et töötada metsa kestliku majandamise ja kaubanduskoostöö nimel, ning pakkuda kogukondadele olulist võimalust metsade osalusmajandamiseks kohalikul, kogukonna ja piirkonna ning isegi riiklikul või föderaalsel tasandil;
9. rõhutab, et vabatahtlik partnerlusleping loob suurepärase võimaluse hoogustada töökohtade loomist metsandussek­ toris; rõhutab, et metsamajandamistavad ja seaduslikult toodetud puiduga kauplemine peaksid olema sotsiaalselt ja majanduslikult kestlikud, et tagada otseselt või kaudselt selle valdkonnaga seotud inimestele kõnealusest kaubandusest kasu saamine;
10. nõuab, et kõikidesse vabatahtliku partnerluslepingu rakendamisega seotud tegevustesse ja projektidesse tuleb integreerida sooline analüüs; nõuab, et maaomandi, varade omamise ja kaubandusest mõjutatud sektorites rahalise kaasamise kohta tehtaks kvantitatiivne ja kvalitatiivne sooliselt segregeeritud analüüs; kutsub komisjoni üles neid püüdlusi tehniliste ja inimressursside abil toetama;
11. palub komisjonil anda Euroopa Parlamendile korrapäraselt teavet lepingu rakendamise kohta, sealhulgas ühise järelevalve- ja läbivaatamiskomitee töö kohta, et oleks võimalik teha teadlik otsus, kui esitatakse ettepanek võtta vastu FLEGT-litsentside kasutamist lubav delegeeritud õigusakt; rõhutab seetõttu, et edendada tuleks uute vabatahtlike partnerluslepingute sõlmimist teiste partneritega; kutsub komisjoni üles põhjalikult hindama vabatahtliku partnerluslepingu ja tulevase raadamist käsitleva määruse mõju metsandussektori ja muude seotud sektorite töötajatele ja väiketootjatele, keda raie suurem kontrollimine ja jälgimine mõjutab;
12. rõhutab vajadust käsitleda kogu tarneahela ulatuses ebaseadusliku raie ning ebaseaduslikult raiutud puidu veo, töötlemise ja kaubanduse piirkondlikku mõõdet; nõuab, et see lisataks vabatahtliku partnerluslepingu hindamisprotsessi;